钦定古今图书集成/明伦汇编/官常典/第674卷 > 刘瑜
## 钦定古今图书集成/明伦汇编/官常典/第674卷 > 刘瑜

按《后汉书》本传：“瑜字季节，广陵人也。高祖父广陵靖
王。父辩，清河太守。瑜少好经学，尤善图谶、天文历算
之术。州郡礼请，不就。延熹八年，太尉杨秉举贤良方
正，及到京师，上书陈事曰：‘臣瑜自念东国鄙陋，得以
丰沛枝叶，被蒙复除，不给卒伍。故太尉杨秉知臣。窃窥典籍，猥见显举，诚冀臣愚直，有补万一。而秉忠谟
不遂命先朝露臣在下土，听闻歌谣，骄臣虐政之事，
远近呼嗟之音，窃为辛楚，泣血涟如。幸得引录，备答
圣问，泄写至情，不敢庸回。诚愿陛下且以须臾之虑，
览今往之事。人何为咨嗟，天曷为动变’？”盖诸侯之位，
上法四七，垂文炳燿，关之盛衰者也。今中官邪孽，比
肩裂土，皆竞立后嗣，继体传爵，或乞子疏属，或买儿
市道，殆乖开国承家之义。古者天子一娶九女，娣侄
有序，《河图》授嗣，正在九房。今女嬖令色，充积闺帷，皆
当盛其玩饰，冗食空宫，劳散精神，生长六疾，此国之
费也，生之伤也。且天地之性，阴阳正纪，隔绝其道，则
水旱为并。《诗》云：“五日为期，六日不詹。”怨旷作歌，仲尼
所录。况从幼至长，幽藏殁身。又常侍黄门，亦广妻娶，
怨毒之气，结成妖眚，行路之言，官发略人女，取而复
置，转相惊惧，孰不悉然，无缘空生此谤。邹衍匹夫，杞
氏匹妇，尚有城崩霜陨之异，况乃群辈咨怨，能无感
乎！昔秦作阿房，国多刑人。今第舍增多，穷极奇巧，掘
山攻石，不避时令。促以严刑，威以正法。民无罪而覆
入之，“民有田而覆夺之。州郡官府，各自考事，奸情赇
赂，皆为吏饵。民愁郁结，起入贼党，官辄兴兵，诛讨其
罪。贫困之民，或有卖其首级，以要酬赏。父兄相伐残
身，妻孥相视分裂。穷之如彼，伐之如此，岂不痛哉！”又
陛下以北辰之尊，神器之宝，而微行近习之家，私幸
宦官之舍，宾客市买，熏灼道路，因此暴纵，“无所不容。
今三公在位，皆博达道蓺，而各正诸己，莫或匡益者，
非不智也，畏死罚也。惟陛下设置七臣，以广谏道，及
开东序金縢史官之书，从尧舜禹汤文武致兴之道，
远佞邪之人，放郑卫之声，则致政和平，德感祥风矣。
臣悾悾推情，言不足采，惧以触忤，征营慑悸。”于是特
诏召瑜，问灾咎之征，指事案经谶以对。执政者欲令
瑜依违其辞，而更策以它事。瑜复悉心以对，八千馀
言，有切于前，帝竟不能用。拜为议郎。及帝崩，大将军
窦武欲大诛宦官，乃引瑜为侍中，又以侍中尹勋为
尚书令，共同谋画。及武败，瑜、勋并被诛，后宦官悉焚
其上书，以为讹言。子琬传瑜学，明占候，能著灾异，举
方正，不行。